**דף מידע לקראת מועצת התנועה ב-1.5**

**ב-1.5.2019 תתקיים מועצת תנועת המושבים בה תינתן לכם זכות היסטורית להצביע על עתיד הנוער בבני המושבים. ההצבעה היא בין שתי אפשרויות:**

1. **שותפות עם השומר החדש באופן שיאפשר את עצמאותה הניהולית והחינוכית של בני המושבים.**
2. **חזרה לפעילות תחת הנוער העובד והלומד (להלן הנוע"ל)**

**מסמך זה בא לתת רקע למאבק ולהחלטה ולהצדיק בפניכם את הסיבות להצביע עבור האופציה הראשונה - שותפות עם השומר החדש.**

**רקע כללי**

לפני שבעה חודשים בחודש אוקטובר 2019, התכנסה מועצת תנועת המושבים והחליטה פה אחד את ההחלטה כי תנועת בני המושבים תתנתק מהנוער העובד והלומד ותצא לדרך עצמאית.

**הסיבות המרכזיות להחלטה:**

* **פגיעה באוטונומיה:** בשנים האחרונות הנוע"ל ניסה שוב ושוב להתערב ולהשפיע על אופני הפעולה והמגמות של בני המושבים. **לדוגמא,** בני המושבים פועלת בתחומי הנהלת הכספים, הרכש, הלוגיסטיקה וניהול המידע הארגוני בדרכה הייחודית והמתאימה למתכונת העבודה של התנועה. בין היתר פועלת התנועה עם ספקים במשך שנים ארוכות, ספקים המשותפים לתנועת המושבים גם כן. רועי יסוד דרש שנעבור לשימוש בתכנה לניהול תקציב שפותחה בנוע"ל. תוכנה זו אינה מתאימה לפעילות בני המושבים ואף נותנת מענה חלקי ולא מספק לבקרה תקציבית, ללא אפשרות לניהול החשבונות והמידע. למרות חוסר ההסכמה לשימוש במערכת זו מאחר ואינה מקצועית עבור בני המושבים, כל ההתקשרויות עם ספקים איתם אנחנו עובדים במשך שנים הותנו בשימוש בתוכנה הספציפית של הנוע"ל והספקים קיבלו מכתבים המבהירים כי לא יכובדו הזמנות שלא דרך אותה התוכנה. בהתאם לכך יום אחרי החלטת מועצת תנועת המושבים ננעלה התוכנה לשימוש ונחסמה כך שלא התאפשר לנו לבצע רכש מספקים ולהמשיך את פעילותנו.
* **ייצוג מול המדינה ובארגוני גג**: לבני המושבים לא ניתנה האפשרות להשתתף כנציגים במועצת תנועות הנוער, אגף בטחוני חברתי, התנועה הקיבוצית ועוד והיו מיוצגים רק ע"י נציגי הנוע"ל. **לדוגמא**, בהסכם משנת 2006 לאחר נסיון ההתנתקות הקודם מהנוע"ל נקבע כי מזכ"ל בני המושבים יהיה חבר בפורום המרכזי של מת"ן, למרות שההסכם היה כללי ולא שמי, שירי ארדיטי לא הוזמנה לפורום של מת"ן ומאז אייל עוזון לא נכחנו בשולחן מזכ"לי התנועות. לא היינו מוזמנים לשולחן תנועות הנוער בתק"צ, הקשר שנוצר עם אנשי התק"צ נעשה על אף התנגדות אנשי הנוע"ל ובתמיכת התנועה הקיבוצית ותנועת המושבים שהבינו את החשיבות להדברות ושת"פ עם בני המושבים שהינה התנועה שבמסגרתה פועלים היום מספר הקיבוצים הגדול ביותר.
* **מעורבות והשפעה על קבלת החלטות**: לבני המושבים ו/או לתנועת המושבים לא היה ייצוג בוועד המנהל של הנוע"ל. הפורומים השונים בנוער העובד והלומד כולל הצוות של רכזי המעגלים הינו פורום מודרך על ידי חברי דרור ישראל. כלומר לא היינו חלק ממקבלי ההחלטות. ביקורת זו הושמעה על ידנו בהזדמנויות שונות.
* **חסימת יוזמות**: איסור יצירת שיתופי פעולה של בני המושבים עם משרדי ממשלה, סוכנות, קק"ל ותורמים אחרים. **לדוגמא**, הקשר הישיר עם קק"ל התאפשר בזכות תנועת המושבים, מאנשי קק"ל גילינו על תקציבים שתנועות הנוער מקבלות על לינת חניכים ביערות קק"ל וכן על היוזמה להכשרת יערות לתנועות הנוער. הקמת יער בני המושבים התאפשרה בזכות אנשי קק"ל ותנועת המושבים בלבד.
* **העדר שקיפות**: ההכנסות של הנוע"ל מכל מקור נשארו חסויות בפני בני המושבים, ובנוסף לא כל התמיכה הכספית שמשרד החינוך העביר לנוע"ל עברה לבני המושבים, לא מדובר על אחוזי תקורה וניהול בודדים, ע"פ בדיקת עורך הדין של תנועת המושבים מדובר במיליוני שקלים בכל שנה. **נשמח לשתף כל דורש ברשימת המסמכים החסרה להערכת התקצוב היחסי שלנו בנוע"ל.** במפקד שנערך בתנועות הנוער במטרה להבין כמה חניכים משתתפים בפעילות לא הסכימו בנוע"ל להעביר לבני המושבים את המספר המדוייק ואת חלקנו בתוך הנוע"ל**.**

חשוב לציין כי טרם היציאה לעצמאות ובמהלך השנים האחרונות נעשו ניסיונות כנים מצד תנועת המושבים בשיתוף בני המושבים לשנות את מצב מערכת היחסים עם הנוע"ל ולהגיע לשותפות מקדמת וראויה אך כל אלו, ברגע שהגיעו למקום קונקרטי, נחסמו ונעצרו על ידי הנוע"ל.

זוהי מורכבות של עשרות שנים, שני המזכ"לים הקודמים אייל חפר ואייל עוזון פעלו ע"מ לנסות ולצאת לדרך עצמאית ונבלמו בעבר ע"י תנועת המושבים, הפעם תנועת המושבים ומאיר צור עמדו בראש המהלך ליציאה לדרך עצמאית.

לאחר ההחלטה במועצת תנועת המושבים הייתה פניה מסודרת לנוע"ל ע"מ לסיים את התהליך בטוב, ללא מריבות ובצורה מאורגנת ומסודרת. הפניות הללו נענו במכתבי פיטורים לעובדי בני המושבים, פניה לבית משפט לדיני עבודה, השתלטות על מחסן הציוד של בני המושבים, פניה של הנוע"ל למשרד החינוך בניסיונות לבטל את מסע בני המושבים לפולין, לבטל את טיולי חנוכה ועוד ועוד, לצערנו לא צלח כל ניסיון להיפרד בצורה בוגרת וחינוכית, למרות כל הקשיים המעורבים. הנוער העובד והלומד התייחסה לתנועת המושבים כ'צד שלישי', טענה כי לתנועת המושבים אין זכויות על בני המושבים וכי בני המושבים שייכת לנוער העובד והלומד בלבד.

**תקופת ביניים**

החודשים האחרונים עברו על בני המושבים בהתמודדות בלתי פוסקת עם קשיים ומורכבויות גדולות, אך למרות כל הקשיים התקציביים, התמודדות משפטית סבוכה, התמודדות מול רגולציה מורכבת הפעילות בשטח המשיכה כסדרה.

**פעילות ההכרה של המדינה בבני המושבים כתנועת נוער**

* שר החינוך (שתמך במהלך היציאה מהנוע"ל) לא אישר הכרה מהירה של בני המושבים כתנועת נוער מוכרת ע"ב העבר המפואר.
* לעמותת בני המושבים לא היה אישור ניהול תקין מרשם העמותות, כשהגיעו להסדיר אותו הודיע להם רשם העמותות כי בשל הגשת תלונה ע"י הנוע"ל לרשם העמותות כנגד תנועת המושבים ותנועת בני המושבים ביחד ולחוד הוא לא יכול לאשר לתת להם את האישור.
* משמעות מהלכים אלו היא שלא ניתן להגיש את הפעילות הקיימת לתמיכת משרד החינוך
* לאחר פגישות רבות הצלחנו להעביר את שנת השירות של שנה הבאה לתנועת המושבים והיא הוכרה כגוף משלח. שנת השרות של בני המושבים הנוכחית פועלת כאשר הש"ש משולחים על ידי הנוע"ל, ואלו פעלו על מנת להבהיר להם ולמועצות כי ככל ולא יפעלו בהתאם להוראות הנוע"ל המשך שנת השירות שלהם בסכנה ויתכן והם יגויסו לפני סיום שנת השירות. לוו לפעולות הנוע"ל שיחות לש"ש ולהוריהם, ועוד פעולות לא ראויות.
* ברקע עובדים רבים נתבעו ע"י הנועל, כולל תביעות דיבה אישיות, תביעות עם ניחוח של תביעות השתקה. תביעות על הציוד, ניכוס השם "בני המושבים" והסמל בטענה שהיה ויישאר של הנוע"ל.
* פניה למועצות וניסיון להציג את בני המושבים שכעת ללא הכרה כתנועה מוכרת על ידי משרד החינוך מסכנים את החניכים, כאשר חשוב להגיד שיש גופים ועמותות רבות שאינן מוכרות על ידי משרד החינוך, הן פועלות בצורה חוקית מבוטחות ומכפיפות עצמן לחוזר מנכ"ל וילדינו נמצאים בפעילות שלהן.
* **לאחר ההבנה כי לא נצליח לקבל הכרה כתנועת נוער עצמאית ולא נצליח לקבל תיקצוב מהמדינה יצאנו לבחון עם מי ניתן לשתף פעולה במרחב החינוכי**.

**למועצה היום הגיעו שני פתרונות:**

**פתרון שותפות עם השומר החדש** כדי להתגבר על קשיים בירוקרטיים וכלכליים הוצעה אפשרות של חבירה לארגון הנוער של שומר החדש, ארגון הנוער התחיל את פעילותו לפני כשנתיים והוא כבר מוכר ע"י משרד החינוך.

**עקרונות ההסכם**

1. עצמאות חינוכית, ערכית וניהולית.
2. אפשרות יציאה לדרך עצמאית של מי מהצדדים תוך 3 שנים או 6 שנים במידה ואחד הצדדים ירצה בזה
3. אפשרות לפעילות להכרה בבני המושבים כגוף עצמאי ע"מ לקבל את תמיכת המדינה במקרה של סיום ההסכם.
4. קבלת כל התקציבים בנושא שנת השירות ופעילות נוער ממשרד החינוך.
5. שימור הצוות המרכזי שמפעיל את התנועה.
6. השיח מול השומר החדש התקיים במספר רב של מפגשים, במהלכו נוצר חיבור בין הצוותים המובילים בארגונים. אפשרות היציאה לעצמאות נדונה רבות ומובטחת.

**משמעויות חבירה לשומר החדש**

ידוע לנו על מועצה אחת, נכון להיום, השוקלת להיענות להצעה הכספית של הנוע"ל, שאר המרחב הכפרי ילך כגוש אחד לשומר החדש ויפעל שם כבני המושבים, כאשר הצמ"ר הנוכחי יועסקו ע"י השומר החדש ייתכן והתקופה הראשונה תהיה קשה תקציבית כי רק ב 2020 נוכל לקבל את מלוא התקציב ממשרד החינוך, אבל - תישמר העצמאות, תכנית ההדרכה והזהות של בני המושבים ובנוסף נרוויח עיסוק בנושאי החקלאות אשר ארגון השומר מוביל כיום.

זהו הפתרון היחידי במסגרתו בני המושבים תוכל לגדול ולהתחזק ולהמשיך להיות תנועת הנוער הגדולה במרחב הכפרי שעובדת בתוך הקהילות.

**פתרון חזרה לנוע"ל**

הסכם שלצערנו לא נותן תשובה אמתית לקשיים שגרמו לתנועת המושבים להחליט להיפרד מהנוע"ל. הפתרון הזה מסדיר בצורה חלקית את המצוקה הכספית שתנועת המושבים נכנסה אליו בשל תמיכתה בפעילות בני המושבים, מוחק חלק מהתביעות שהוגשו כנגד עובדי בני המושבים, שם את שלום שמחון כבורר בכל ויכוח בין בני המושבים והנוע"ל ועל החלטתו יוכרע כל ויכוח. כלומר - אין שום מקום לוועד המנהל של בני המושבים לקבל החלטות, אין משמעות למאיר צור ולהנהלת תנועת המושבים. למעשה, העצמאות, השקיפות, היציגות והתקצוב עליהם נלחמנו ביציאה (וכמובן השוני המהותי בין התנועות) לא קיבלו ביטוי בהסכם, ובנקודות מסוימות אפילו המצב הוחרף. (חשוב לציין כי ההסכם נעשה ללא מעורבות צוות בני המושבים והגיע לידיעת המעורבים דרך שמועות ופוסטים).

**משמעויות חזרה לנוע"ל**

קיימת התנגדות גדולה בשטח לפתרון, כתוצאה מזה בני המושבים כפי שהייתה לא תישאר ואף תקרע - יתכן וחלק מהמועצות האזוריות יחזרו לנוע"ל, חלק ילכו לשומר החדש (יישובים ומועצות רבים הוציאו מכתבים ברורים למאיר צור, בהם הן מצהירות כי היה ופתרון זה יבחר הן לא ישובו לנוע"ל) וחלק לא קטן יפתחו את שערי המועצות לתנועות נוער אחרות. לכאורה אין בזה שום דבר פסול, אך מהלך זה עשוי להביא לקריסה של ההובלה החינוכית של בני המושבים במרחב הכפרי - בני הנוער מגאולים לא יפגשו יותר את בני הנוער מעין יהב מפני שהם לא יהיו באותה תנועת נוער, הם גם לא ייפגשו בקורס המד"צים ובטוח לא בשנת השרות. בנוסף לכל, הנוע"ל עשוי לפטר את כל הצמ"ר ואת כל הרכזים במועצות ששיתפו פעולה עם העזיבה ויחזק את אחיזתו החינוכית בשטח ע"י הכנסת כוח אדם מדרור ישראל ע"מ לוודא כי מהלך כזה לא יחזור בעתיד. פתרון זה לאורך זמן יחליש את בני המושבים, יפגע באוטונומיה שלה כתנועה ויטשטש את הזהות הייחודית שלה.

**לסיכום**

**עתיד בני המושבים נמצא בידיים שלכם. עיניהם של בני הנוער נשואות אליכם כדי שתייצגו אותם ותשפיעו נכון על התנועה שלכם ושלהם. בפתרון של הנוער העובד והלומד כבר היינו, אנחנו יודעים למה הוא לא טוב ולא נכון למרחב הכפרי. לאורך זמן הוא יגרום להיטמעות של בני המושבים בנוע"ל וטשטוש זהותה הייחודית. הפתרון הטוב ביותר למצב הוא השותפות עם השומר החדש, רק זו תכבד את שורשיה העמוקים של תנועת המושבים ותשמור על אופן פעילותה הייחודי של בני המושבים.**